23 ጥቅምቲ 2020 ምንጪ ስእሊ, Getty Images ፕረዚደንት ዶናልድ ትራምፕ ምስ ተነሓናሒኡ ጆ ባይደን ናይ መወዳእታ ክትዕ ኣካይዶም። እቲ ክትዕ ኣብ ጉዳይ ለበዳ ኮሮናቫይረስ፣ ክሊሚን ዓሌታውነትን ዘተኮረ እዩ ነይሩ። እዚ ናይ ትማሊ ክትዕ ካብ ሕሉፍ ዝሓሸ ህድኣት ዝተመልኦ ምንባሩ ክግለጽ እንከሎ፡ ሕጂ'ውን ግን ክልቲኦም መራሕቲ ንሓድሕዶም ውልቃዊ ጉዳያት ብምልዓል ካብ ምክሳስ ዓዲ ኣይውዓሉን። ኣለይቲ እቲ መድረኽ ካብቲ ዝሓለፈ መድረኽ ክትዕ ተሞክሮ ወሲዶም ኣብቲ ናይ ትማሊ ሓሙስ መድረኽ ዘይምድምማጽ ንምንካይ ብዝብል ተቐናቐንቲ ኣብ ሕድሕድ ዛዕባ መኽፈቲ ዘረባ እንተስምዑ መጉልሒ ድምጺ ዓጺዮምዎ። ክልቲኦም ተወዳደርቲ ኣብ መዕጸዊ መደርኦም ንኣሜሪካ ይጠቕም እዩ ዝበልዎ ንመረጽቶም ኣካፊሎም'ዮም። ጆ ባይደን ኣብ ጉዳይ ምክልኻል ኮሮናቫይረስ፡ ህይወት ዜጋታት ንምሕላው ዕጽዋ ክቕጽል ነይርዎ ዝብል መርገጺ ዝሓዘ ኮይኑ፡ ትራምፕ ብግድኡ ኣመሪካ ካብ ዕጽዋ ወጺኣ ማዕጹኣ ክፉት ምግባራ ግዚኡ እዩ ነይሩ ክብል ተኻቲዑ። ወሲኹ ካብ ረኽሲ እሞ ድማ ብዙሕ ሰብ ኣብ ዝሓውየሉ ኩነታት ዕጽዋ ምንዋሕ ኣብ ቁጠባ እታ ሃገር ከቢድ ዕንወት ምዕዳም ከም ዝኾነ ተሟጊቱ። ትራምፕ ኣብ ቻይና ሕሳብ ባንኪ ከምዘለዎ ተቓሊዑ ትራምፕን ባይደንን ኣብ ርእሰ ጉዳያት ቀጻሊ ክትዕ ኣይተሰማምዑን ኤፍ ቢ ኣይ፡ ኢራንን ሩሲያን ናይ ኣመሪካውያን መረጽቲ ሓበሬታ ኣለወን ኢሉ ወዲ 74 ዓመት ትራምፕ፡ ኮሮናቫይረስ 'ይጠፍእ' ከም ዘሎን ክሳብ መወዳእታ ዓመት 2020 ክታበት ክርከቦ ዝኽእል ሕማም ከም ዝኾነን ክገልጽ እንከሎ ወዲ 77 ዓመት ባይደን ከኣ ኣመሪካ ናብ ዝኸፍአ ዓዘቕቲ ተምርሕ ኣላ ኢሉ። ፕረዚደንት ረራምፕ "ምስ ኮሮናቫይረስ ከመይ ምንባር ከም ዝከኣል ንመሃር ኣለና" እንትብል ባይደን "ግዲ የብልካን ምስኡ ኢና እንመውት ዘለና" ክብል ተሰሚዑ። ባይደን ኣስዒቡ እቶም ልዕሊ 220 ሽሕ ኣመሪካውያን ብሰንክኻ'ዮም ብኮሮናቫይረስ ሞይቶም ክብል ተሓታቲ ገይሩዎ። "ቀንዲ ተሓታቲ ናይ እዚ ኩሉ ሞት ዝኾነ ሰብ ፕረዚደንት ኣመሪካ ኮይኑ ክቕጽል የብሉን" ድማ ኢልዎ። ብዛዕባ ዓሌታውነት ትራምፕ "ኣብዚ ኣዳራሽ ካብ ዘለና ሰባት ኣነ እቲ ዝወሓደ ዓሌታዊ እየ" ክብል ተዛሪቡ። ንሱ፡ እቲ ብ1994 ዝወጽአ ጸለምቲ ኣመሪካውያን ንዘይተደለየ ማእሰርቲ ዳጕኑ እዩ ዝበሃል መምርሒ መመርመሪ ገበን ብምዝኽኻር፡ ባይደን እዚ መምርሒ ኣብ ምጽዳቕ ተሳታፊ ከም ዝነበረ ኣልዒሉ። እዚ መምርሒ፡ ጸለምቲ ኣመሪካውያን ንመሰልና ዝዳፋእ እዩ ክብሉ ይኹንኑዎ። ጆ ባይደን ብግድኡ ንትራምፕ "ኣብ ዘበናዊ ታሪኽ ኣመሪካ ከም ትራምፕ ዝመሰለ ዝኸሓነ ዓሌታዊ መራሒ ሃልዩና ኣይፈልጥን" ብምባል ትራምፕ ኣብ ሕድሕድ ዓሌታዊ ጓህሪ ላምባ ዝንስንስ መራሒ እዩ ክብል ነቒፍዎ። ምንጪ ስእሊ, Getty Images ብዛዕባ ስደተኛታት ትራምፕ፡ ኣብ ደቡባዊ ክፋል ኣመሪካ ፍቓድ መንበሪ ዘይብሎም ብኣማኢት ዝቑጸሩ ህጻዉንቲ ካብ ወለዶም ተፈልዮም ክነብሩ ብዛዕባ ዝገበረ ፖሊሲኡ ተሓቲቱ። ፕረዚደንት ትራምፕ ግን ኣብ ግዜ ምሕደራ ኦባማ እውን ስደተኛታት ቆልዑ ይዳጎኑ ነይሮም ብዝብል መሊሱዎ። ፖሊሲ ትራምፕን ባይደንን እንታይ'ዩ?
